"Biex tħobb trid tieħu paċenzja, biex tħobb trid tinsa lilek innifsek. Mhux kollox tiegħek u kif jgħaddi minn moħħok bilfors," spjega l-Arċisqof Charles Scicluna fl-omelija waqt li kien qed jiċċelebra quddiesa fil-Knisja tal-Vitorja, f'Ħal Qormi. L-Arċisqof kompla jispjega kif min iħobb lil Ġesù, dan id-diskors ta' li tiċħad lilek inifsek u li terfa' salibek, malajr jifhmu. Qal li Ġesù jgħallimna affarijiet naqra diffiċli għan-natura tagħna. "Għax in-natura tagħna, Dun Ġorġ Preca kien jgħid, ma tafx tgħid biżżejjed, dejjem tiġbed għal xawwatha." Iżda fi kliem ieħor, Ġesù xi jrid? staqsa l-Arċisqof Scicluna filwaqt li qal li kull ma jrid Ġesù hu li nimmaturaw fl-imħabba u li jekk ħafna drabi ma nifhmux l-għerf ta' Ġesù, nitolbuh jagħtina din il-grazzja. Iżda Ġesù jinsisti: "Min irid jimxi warajja, jiċħad lilu nnifsu, jerfa' salibu kuljum u jimxi warajja" (Mk 8:34). Tgħidli kif? Kemm hawn nies qed jgħixuha din il-kelma! Min għandu l-mard id-dar, min għandu t-tfal bid-droga d-dar, jew min għandu lil xi ħadd l-isptar. Dawn kollha jkollhom iċaħħdu lilhom infushom, jerfgħu salibhom u jgħidu lil Mulej: "Mulej, hekk se nimxi warajk". "Il-fedeltà fiż-żwieġ irħisa?" Waqt l-omelija l-Arċisqof irrefera wkoll għall-fedeltà fiż-żwieġ. "Taħsbu li rħisa? Staqsu lil xi ħadd miżżewweġ," kompla jgħid l-Arċisqof. Hu semma' kif lill-qassisin jgħidulhom li jitkellmu b'dak il-mod fuq iż-żwieġ għax m'humiex miżżewwġa. "Jekk tiżżewġu malajr tbiddluha d-diska. B'xi mod lil miżżewġin nagħtihom raġun. Imma aħna m'hemmx għalfejn immutu martri bħal San Ġorġ u San Bastjan biex nimxu wara Ġesù," spjega Scicluna. Waqt l-omelija kompla jispjega li biex nuru l-imħabba lejn Ġesù Mhux biżżejjed li wieħed jixgħel xemgħa lill-Qalb ta' Ġesù. Imma l-persuna għandha tistaqsi: "Int qed turi ħlewwa mal-proxxmu? Qed turi umiltà? Dik hija l-Qalb ta' Ġesù. Xi jfisser li tqim lill-kurċifiss fid-dar jew fil-Ġimgħa l-Kbira?" Hawn irrefera għall-purċissjonijiet li kellhom jiġu kkanċellati minħabba l-pandemija tal-COVID-19 iżda lil hinn minn dan l-Arċisqof staqsa xi jfissru dawn it-tradizzjonijiet u jekk hux qed nieħdu lilhom u l-kelma ta' Alla bis-serjetà.